निर्वाचन आयोग
निर्वाचन आयोग ने सुगम्य चुनावों के लिये दिव्यांग हस्तियों का अब तक का पहला राष्ट्रीय सम्मेलन किया; दिव्यांग हस्तियां विभिन्न राज्यों से व्यक्तिगत और वर्चुअल रूप से सम्मिलित हुईं
दिव्यांगता, अक्षमता नहीं होती, सही रवैया विकसित करने के लिये संवेदनशील होने की जरूरतः मुख्य चुनाव आयुक्त श्री राजीव कुमार
मेघालय से दृष्टिबाधित म्यूजिक-बैंड और दिल्ली के दिव्यांग नृत्य कलाकारों ने सम्मेलन में कला प्रदर्शन किया
भारत निर्वाचन आयोग ने पहले से अधिक उपयोगकर्ता-अनुकूल और सुगम्य विशेषताओं के साथ पीडब्लूडी एप्प 2.0 जारी किया
भारत निर्वाचन आयोग ने दिव्यांगजनों और वरिष्ठ नागरिकों के प्रति चुनाव कर्मियों को संवेदनशील बनाने के लिये प्रशिक्षण प्रारूप तैयार किया
मुख्य चुनाव आयुक्त  श्री राजीव कुमार ने आज चुनाव आयुक्त श्री अनूप चंद्र पाण्डेय के साथ सुगम्य चुनावों के लिये दिव्यांग हस्तियों के अब तक के पहले राष्ट्रीय सम्मेलन की अध्यक्षता की। इसका आयोजन भारत निर्वाचन आयोग  ने रंग भवन प्रेक्षागृह, आकाशवाणी, नई दिल्ली में किया था।
अपने सम्बोधन में सीईसी श्री राजीव कुमार ने कहा कि ईसीआई सभी प्रक्रियाओं और कामकाज तक सुगमता की अवधारणा व उसे वास्तिविक बनाने के संबंध में प्रतिबद्ध है। आयोग इसे दुरुस्त करने के लिये संकल्पित है। सीईसी श्री कुमार ने समारोह में हिस्सा लेने वाले कलाकारों की अदम्य भावना की प्रशंसा की और कहा कि दिव्यांगता, अक्षमता नहीं होती। उन्होंने कहा कि शायद यह हमारी अपनी अक्षमता है कि हम दिव्यांगजनों की आंतरिक क्षमता नहीं देख पाते। दिव्यांगता चुनौती नहीं है; बल्कि चुनौती तो उसके प्रति सही रवैया विकसित करने की है, चुनौती सबकी जरूरतों के प्रति संवेदनशील प्रणाली बनाने की है।
चुनावों को सुगम और समावेशी बनाने के लिये आयोग द्वारा की जाने वाली विभिन्न पहलों का उल्लेख करते हुये सीईसी ने कहा कि आयोग चुनावों को अधिक समावेशी बनाने के लिये मिले सुझावों पर विचार कर रहा है। उन्होंने कहा कि आयोग अधिक से अधिक दिव्यांग मतदाताओं की पहचान करने के लिये दिव्यांगजन विभाग के साथ सहयोग कर रहा है।
सम्मेलन में मुख्य चुनाव आयुक्त के सम्बोधन का लिंकः https://youtu.be/3OtNlIEyTkw
चुनाव आयुक्त श्री अनूप चंद्र पाण्डेय ने कहा कि इस सम्मेलन जैसे मंच हमारे चुनावों को अधिक सुगम्य और समावेशी बनाने के लिये विचारों के आदान-प्रदान व सोच-विचार का अवसर देते हैं। उन्होंने कहा कि आयोग चुनाव प्रक्रिया में दिव्यांगजनों की भागीदारी बढ़ाने, सुविधायें मजबूत करने और उनके बारे में जनसाधारण के विचारों को दिशा देने पर ध्यान दे रहा है। साथ ही वह यह भी सुनिश्चित कर रहा है कि अन्य नागरिकों के सामाजिक और आर्थिक समावेश की तरह दिव्यांगजनों को भी अवसर मिले। उन्होंने कहा कि सभी पात्र मतदाताओं के लिये चुनाव को सुगम्य और समावेशी बनाने की कोशिशों के साथ भारत निर्वाचन आयोग किसी भी प्रकार का समझौता नहीं कर सकता।
सम्मेलन में चुनाव आयुक्त के सम्बोधन का लिंकः https://youtu.be/fjoPND371UY
दिव्यागंजन सशक्तिकरण विभाग के सचिव श्री राजेश अग्रवाल ने अपने सम्बोधन में गत वर्षों के दौरान भारत निर्वाचन आयोग द्वारा की गई पहलों का हवाला देते हुये कहा कि अब चुनाव पहले से अधिक समावेशी, सुगम्य और सहभागितापूर्ण हो गये हैं। आयोग के दिव्यांग राष्ट्रीय आईकॉन पद्मश्री डॉ. नीरू कुमार ने दिव्यांगजन मतदाताओं की सुविधा के लिये आयोग द्वारा किये जाने वाले प्रयासों की सराहना की। उन्होंने कहा कि चुनाव मशीनरी को संवेदनशील बनाया गया है, ताकि दिव्यांगजन मतदाता बेहतर तरीके से मतदान कर सकें।
राज्यों की दिव्यांग हस्तियों ने व्यक्तिगत और वर्चुअल रूप से दिल्ली, केरल, हरियाणा, छत्तीसगढ़, गोवा, उत्तरप्रदेश, कर्नाटक, मिजोरम, चंडीगढ़, राजस्थान, तमिल नाडु और पश्चिम बंगाल के चुनाव अधिकारियों के साथ बातचीत की। दिव्यांग हस्तियों ने अपने अनुभव साझा किये और चुनावों को अधिक दिव्यांगजन-अनुकूल बनाने के सुझाव दिये। दिव्यांगजन सशक्तिकरण विभाग, आकाशवाणी, भारत निर्वाचन आयोग के वरिष्ठ अधिकारियों तथा सिविल सोसायटी संगठनों के प्रतिनिधियों ने सम्मेलन में हिस्सा लिया।
सीईसी श्री राजीव कुमार ने ईसी श्री अनूप चंद्र पाण्डेय के साथ पीडब्लूडी एप्प 2.0 जारी किया। यह मोबाइल एप्प का अपडेटेड वर्जन है। इसके जरिये दिव्यांगजनों को विभिन्न सुविधायें मिलेंगी, जैसे मतदान के दिन उन्हें मतदान केंद्रों तक ले जाने और घर पहुंचाने के लिये पंजीकरण सुविधा। एप्प के इंटरफेस को सुगम्य बनाया गया है। उसमें स्क्रीन रीडर, टेक्स्ट टू स्पीच, विजीबिलिटी में बढ़ोतरी, रंगो के सामंजस्य आदि जैसे उपयोगकर्ता-अनुकूल विशेषतायें जोड़ी गई हैं।
आयोग ने दिव्यांगजनों और वरिष्ठ नागरिकों के प्रति चुनाव कर्मियों को संवेदनशील बनाने के लिये प्रशिक्षण प्रारूप भी तैयार किया है।
सम्मेलन के दौरान मेघालय के म्यूजिक बैंड ‘लाइट आफ्टर डार्क’ ने अपनी पेशकश की। इसमें आयोग की राज्य दिव्यांग हस्तियों ने हिस्सा लिया, जिसमें दृष्टिबाधित कलाकार शामिल थे। दिल्ली के दिव्यांग नृत्य कलाकारों ने बहुत ही भावनाशील और प्रेरणास्पद प्रदर्शन किया। दिव्यांग मतदाताओं की सुविधा के लिये आयोग द्वारा की जाने वाली विभिन्न पहलों को दर्शाने वाली एक लघु फिल्म भी दिखाई गई, जिसके तहत चुनाव प्रक्रिया के बारे में जानकारी दी गई।
प्रदर्शन लिंकः https://www.youtube.com/watch?v=IGCCUjn3J_k
प्रदर्शन लिंकः https://www.youtube.com/watch?v=YixqIJnlsz8
https://www.youtube.com/watch?v=AzVev7XuRvU
https://www.youtube.com/watch?v=FSVZZaWzrjY&t=21s
सम्मेलन की लाइव स्ट्रीम का लिंकः https://youtu.be/ffjGw7FRbbY aऔर ट्वीट थ्रेड्स देखने के लिये @ECISVEEP फॉलो करें।